ມີ 3 ຄົນເສຍຊີວິດ ກ່ອນການປະທ້ວງຄັ້ງໃຫຍ່ ຢູ່ຊີເຣຍ
ກຳລັງຮັກສາຄວາມສະຫງົບຊີເຣຍ ໄດ້ສັງຫານພົນລະເຮືອນ 3 ຄົນ ກ່ອນການປະທ້ວງຄັ້ງໃຫຍ່ ໃນວັນສຸກມື້ນີ້
ກຳລັງຮັກສາຄວາມສະຫງົບຂອງຊີເຣຍ ໄດ້ສັງຫານປະຊາຊົນ ຢ່າງນ້ອຍ 3 ຄົນທີ່ແຂວງ Homs ໃນຕອນເຊົ້າຂອງວັນສຸກມື້ນີ້ ຂະນະທີ່ພວກຜູ້ນຳຝ່າຍຄ້ານ ຮຽກຮ້ອງໃຫ້ທຳການ ປະທ້ວງຄັ້ງໃຫຍ່ ເພື່ອທົດສອບເບິ່ງຄວາມໝາຍໝັ້ນຕັ້ງໃຈຂອງ ລັດຖະບານຕໍ່ແຜນການ ສັນຕິພາບສະບັບໃໝ່ນັ້ນ ພວກນັກເຄື່ອນໄຫວກ່າວວ່າ ພົນລະເຮືອນ 3 ຄົນໄດ້ເສຍຊີວິດ ຫຼັງຈາກກຳລັງຂອງຊີເຣຍ ຢູ່ໃນລົດຖັງເລີ່ມຍິງປືນຄືນໃໝ່ເຂົ້າໃສ່ປະຊາຊົນຢູ່ທີ່ເມືອງ Baba Arm ໃນແຂວງ Homs ໃນມື້ວານນີ້ ພວກນັກເຄື່ອນໄຫວໄດ້ຖິ້ມໂທດໃສ່ກຳລັງນິຍົມລັດຖະບານກ່ຽວກັບການເສຍ ຊີວິດຂອງຢ່າງນ້ອຍ 12 ຄົນຢູ່ທີ່ເມືອງດ່ັງກ່າວ ຂະນະດຽວກັນ ຄະນະກຳມະການປະສານງານເຂດທ້ອງຖິ່ນ ຂອງພວກຝ່າຍຄ້ານຮຽກ ຮ້ອງໃຫ້ພວກຕໍ່ຕ້ານປະທານາທິບໍດີ Bashar al-Assad ລົງສູ່ຖະໜົນຫົນທາງລຸນຫຼັງ ການສວດມົນພາວະນາໃນວັນສຸກມື້ນີ້ ໂດຍທຳການຮຽກຮ້ອງເທື່ອໃໝ່ ໃຫ້ທ່ານສະລະ ອຳນາດ ໃນມື້ວັນພຸດຜ່ານມານີ້ ສັນນິບາດອາຣັບໄດ້ໄກ່ເກ່ຍ ແຜນການຍຸຕິຄວາມຮຸນແຮງ ແລະ ເປີດການເຈລະຈາຂຶ້ນລະຫວ່າງລັດຖະບານກັບພວກຝ່າຍຄ້ານ ແຕ່ແນວໃດກໍຕາມການ ເສຍຊີວິດ ແລະການເຄື່ອນໄຫວຂອງພວກທະຫານໃນວັນພະຫັດວານນີ້ ໄດ້ພາໃຫ້ເກີດ ມີຄວາມສົງໄສກ່ຽວກັບການຈັດຕັ້ງປະຕິບັດແຜນການດັ່ງກ່າວນີ້ໂດຍໄວ ທີ່ກຸງໄຄໂຣໃນມື້ວັນພະຫັດວານນີ້ ບັນດາສະມາຊິກອົງການສະພາແຫ່ງຊາດຊີເຣຍຂອງ ພວກຝ່າຍຄ້ານ ໄດ້ພົບປະກັບຜູ້ນຳຂອງສັນນິບາດອາຣັບ ເພື່ອປຶກສາຫາລືກ່ຽວກັບຊ່ອງ ທາງໃນການດຳເນີນການຂັ້ນຕໍ່ໄປ ທ່ານ Sami al-Nashar ຊຶ່ງເປັນສະມາຊິກຄົນນຶ່ງຂອງອົງການສະພາແຫ່ງຊາດຊີເຣຍ ກ່າວວ່າ ກຸ່ມຂອງທ່ານບໍ່ໄດ້ໂອ້ລົມກ່ຽວກັບຄວາມເປັນໄປໄດ້ ໃນການທີ່ຈະເປີດເຈລະຈາ ກັບລັດຖະບານຊີເຣຍແຕ່ໄດ້ຮຽກຮ້ອງໃຫ້ທ່ານ Assad ລາອອກແທນ ຫຼັງຈາກນັ້ນອົງ ການສະພາແຫ່ງຊາດຊີເຣຍໄດ້ສະເໜີ ທີ່ຈະພົວພັນໃນການເຈລະຈາ ເພື່ອປ່ຽນແປງຈາກ ລັດຖະບານຜະເດັດການໄປສູ່ລັດຖະບານປະຊາທິປະໄຕ